Het die Proteas maar 11 Nortjé’s gehadAnrich Nortjé was weer eens Suid-Afrika se gevaarlikste bouler. Foto: Twitter. Op die meer draaiervriendelike baanblad van die Sydney-krieketveld (SCG) het Suid-Afrika en Australië besluit om twee draaiers in te span. Oudergewoonte was dit egter weer die vaart van Anrich Nortjé wat vir die grootste Aussie-kopseer gesorg het. Die Protea-blits het weer eens die spoedkrane oopgedraai om van David Warner (10) en Marnus Labuschagne (79) ontslae te raak. Toe swak lig vir die soveelste keer die wedstryd beëindig het, het die tuisspan 147/2 op die telbord gehad. Wat is ŉ toets tussen Suid-Afrika en Australië egter sonder ŉ tikkie drama? Matt Renshaw het voor die aanvang van spel positief vir Covid-19 getoets, maar die Australiese krieketbase het aangedui dat die 26-jarige kolwer vir eers nog deel van die aksie kan wees. Peter Hanscomb kan moontlik as ŉ Covid-19-plaasvervanger nadergetrek word. Dan was Labuschagne ook gelukkig om nie vroeër terug in die kleedkamer te wees nie nadat een van Marco Jansen se aflewerings die buiterand van sy kolf gevind het. Simon Harmer het ŉ baie goeie vangskoot in die glippe benut, maar die skeidsregters was onseker of hy sy vingers onder die bal gekry het voordat dit die grond getref het. Hoewel hulle vermoed het dat Labuschagne uit is, het hulle vir Richard Kettleborough gevra om weer na dinge agter die televisieskerm te kyk. Ná die soveelste kykweersessie het die Engelse skeidsregter egter bevind dat die Klerksdorp-boorling kan voortkolf; ŉ beslissing wat tot groot Protea-frustrasie gelei het. Caught at slip! Or maybe not… Marnus Labuschagne is not out on 70 #AUSvSA pic.twitter.com/OZ6N06fRZ6 — cricket.com.au (@cricketcomau) January 4, 2023 Maar dankie tog vir Nortjé. Nadat hy vir Warner in die vierde boulbeurt van die wedstryd uitgehaal het, het hy met ŉ juweel vorendag gekom om van Labuschagne ontslae te raak. Selfs op ŉ stadige baanblad is daar geen plaasvervanger vir spoed nie en Nortjé se korter aflewering teen 146 km/h het net genoeg gedoen om die randjie van Labuschagne se kolf te vind en Kyle Verreynne het die vangskoot agter die paaltjies benut. Hierdie keer was daar geen twyfel oor die beslissing nie. The lion-hearted Anrich Nortje strikes again! ???? And he loves it! #PlayOfTheDay#AUSvSA | @nrmainsurance pic.twitter.com/QkOjdyKm6U — cricket.com.au (@cricketcomau) January 4, 2023 Australië 147/2 ná 47 boulbeurte: Marnus Labuschagne 79, Usman Khawaja 54 en Anrich Nortjé 2/26. Suid-Afrika: Dean Elgar, Sarel Erwee, Heinrich Klaasen, Temba Bavuma, Khaya Zondo, Kyle Verreynne, Marco Jansen, Simon Harmer, Keshav Maharaj, Kagiso Rabada en Anrich Nortjé. Australië: Usman Khawaja, David Warner, Marnus Labuschagne, Steve Smith, Travis Head, Matt Renshaw, Alex Carey, Ashton Agar, Pat Cummins, Nathan Lyon en Josh Hazlewood.